Indoneziyada XVIII yozgi Osiyo o‘yinlari davom ettirilmoqda. O‘zbekiston boks terma jamoasi a’zosi, -64 kg vazn toifasida turnirga kelgan Iqboljon Xoldorov nimchorak final bosqichi doirasida iordaniyalik Alkasbi Obadaga qarshi jang o‘tkazdi. Jangda to‘liq ustunlikka erishgan o‘zbekistonlik sportchi 5:0 (30:27, 30:27, 329:28, 29:28, 30:27) hisobida g‘alaba qozondi va chorak finalga yo‘l oldi. Uning keyingi raqibi janubiy koreyalik Lim Hyunsuk bo‘ladi. Bundan avvalroq -49 kg vazn toifasida Hasanboy Do‘smatov chorak finalga chiqqandi. U keyingi bosqichda qirg‘izistonlik Mirlan Turkbay o‘g‘li bilan kuch sinashadi. Bugun nimchorak final doirasida yana ikki o‘zbekistonlik bokschi o‘z imkoniyatlarini sinovdan o‘tkazadi. - 56 kg vazn toifasida Miraziz Mirzahalilov iordaniyalik Alvadi Muhammad bilan, -75 kg vazn toifasidagi Isroil Madrimov mo‘g‘ulistonlik Davasuren Davanyam bilan ringga chiqadi.